text:
“Di un banda e ta un alivio pa mira cu como cu nos ta den aña di eleccion, Gobierno ta dunando deporte na Aruba poco mas atencion. Nos por mira cu deporte en general ta probechando di e atencion aki p’asina por yega na loke ta nan necesidadnan cu tanto nan a sclama pa nan, p’asina tanto tempo”, segun Parlamentario Chris Romero.
“No por nenga cu tin algun organisacion deportivo cu si a logra prospera den e ultimo añanan, pero mayoria a keda den olvido despues di poco tempo.
Un di e problemanan cu e organisacionnan deportivo ta keda confronta constantemente, ta e falta di subsidio pa por organisa eventonan cu lo por lanta interes den nos hobennan pa haci algun tipo di deporte.
Otro problema cu ta biba den e organisacionnan deportivo na Aruba, ta e parti organisatorio, como tambe e promocion y marketing di nan eventonan”, e Parlamentario a splica.
“Den mi opinion, tin dos punto cu mester di atencion importante pa un organizacion deportivo, y cu mi ta convenci cu nos lo por brinda nan e ayudo necesario pa cu esakinan.
Y aki mi no ta papiando solamente di subsidio, cu logicamente ta e ayudo cu ta mas necesario pa nan, pero tambe traha man den man cu nan individualmente cu metanan realistico pa cumpli na corto y largo plazo.
Nos lo apunta un team special y cu personanan acredita y lo pone un persona di e team aki pa traha estrechamente cu cada organisacion deportivo, p’asina hunto yuda yega na cumpli e necesidadnan cu cada organisacion lo por tin.
Nos mester corda cu e organisacionnan deportivo existente na Aruba ta un realidad danki na boluntarionan cu ta dedica tur nan oranan liber pa amor na deporte, y den mayoria caso nan mesun placa ta loke tin nan riba pia ainda.
Nos ta consciente cu tur facilidad deportivo na Aruba mester atencion inmediato, y esey ta algo cu sigur cu nos di partido MEP lo pone como prioridad asina cu nos drenta Gobierno”, Parlamentario Romero a afirma.
“Un deporte cu lo haya atencion extra di mi persona y di partido MEP, lo ta e deporte di Drag Race cu, na banda di Carnaval, ta un di e poco eventonan cu por atrae miles di publico pa bashi ta San Nicolas.
Por wel di ta cu pa un grupo considerabel di persona e deporte aki no lo mester keda considera como tal, pero e realidad ta cu e hobby/deporte aki ta uno cu ta hala hopi atencion y lo por trece un aporte extra na nos economia.
Mi ta convencia cu si nos duna e deporte/hobby di Drag Race mas atencion y yudansa, henter Aruba lo por beneficia di dj’e como cu e lo crea mas trafico di turista pa nos isla, cual semper ta un factor positivo pa nos economia, specialmente e comercio di San Nicolas”, Parlamentario Romero a duna di conoce.
“Si nos kier mantene nos hobennan leu di mal caminda, deporte ta un di e miho opcionnan y como tal nos tin di dun’e su debido atencion. Nos mester traha den pro di tur disciplina deportivo cu tin na Aruba, sin importa ken ta afilia na cua organisacion, of cua entidad financiero cu lo por ta su tras. Deporte na Aruba merece atencion concreto y inmediato pasobra nos hubentud ta depende di dj’e”, Parlamentario Chris Romero a termina bisando.


c: text/html

text:
Avenida Milo Croes – Diahuebs mainta polis y ambulance a bay den Avenida Milo Croes, pa un accidente basta serio.
Na yegada di polis ariba e crusada di Kuiperistraat, nan nan ta topa cu un auto Ford y un Nissan.
Ambos a sufri hopi daño. Na e sitio nos a compronde cu e Ford lo a ser duna un chance pa bay straight den Kuiperistraat, pero lo no a pone atencion ariba e Nissan March yegando. E impacto tawata uno basta duro, cu a pone e Eco sport draai 180 grado.
Na yegada di ambulance nan a atende cu e chauffeur di e Nissan March, cu tawata herida y a ser transporta cu ambulance pa hospitaal.

robotstxt: allowed

filter: keep


text:
Den un reciente publicacion di Ministerio di Asuntonan Economico, Gabinete Mike Eman II a presenta e cinco areanan di oportunidadnan economico.
E areanan aki lo ser desaroya a base di cuatro sector: industrianan creativo, logistica, tecnologianan limpi y actividadnan cu un balor agrega pa nos turismo.
E hospital nobo cu caracteristicanan ‘state of the art’ conhunto cu e area rond di esaki ta cumpli cu e rekisitonan pa haci uzo di oportunidadnan cu tin un balor agrega pa e pilar principal di nos economia, manera turismo medico, programanan educacional y programanan medico, como tambe aceleradornan pa amplia conocemento riba tereno medico, segun Minister Arends.
Avance y desaroyonan cientifico, sigur riba tereno medico, ta canando di tal extremo, cu e hospital existente no por a cumpli mas cu loke mundo moderno y ciencia medico ta exigi di dj’e. Esaki ya pa algun aña caba. Un upgrading y ampliacion tabata mas cu necesario.
Plannan a wordo traha ya for di fin di siglo pasa pa amplia, reconstrui y modernisa e hospital. Aunke e plannan tabat’ey y arkitectonan a traha riba diseñonan, nunca e proyecto a start.
Sea pa falta di vision, curashi of pa falta di financiamento of ki sea por tabata e motibo. Hecho ta cu ora e actual Gobierno a tuma rienda di pais Aruba, e hospital tabata den necesidad urgente pa haya su renobacion y ampliacion, Minister Arends ta splica.
Como parti di e plan di inversion na inicio di Gabinete Mike Eman I pa duna un empuhe na nos economia, reduci tasa di desempleo y fortifica Producto Aruba, a inicia cu e proyecto di reconstruccion, ampliacion y modernisacion di dr. HoracioOduber Hospital.
Segun Arends, “Por mira e proyecto entre gobierno y SOGA den caso di renobacion y expansion di hospital como un cooperacion entre sector publico y sector priva.
Mescos cu Green Corridor y Watty Vos Boulevard, nos hospital nobo ta un di e ‘flagship projects’ di e plan di inversion anuncia na aña 2010. E proyecto aki no ta encera solamente e parti fisicio di hospital, pero tambe otro cambionan riba diferente tereno cu ta necesario, manera un miho calidad di cuido, un SpoedEisende Hulp miho ekipa, acomodacion di specialistanan y mucho mas.
E proyecto ta uno hopi bon pensa y hinca den otro y ora e prome partinan ta cla, cu ta pronto, Aruba tin un hospital moderno cu tur facilidad cu e tin mester.
Ademas di e inyeccion di riba Afl 300 miyon den nos economia manera anticipa, Minister Arends ta mira den e hospital nobo cu ta uno state of the art, sin duda tambe e posibilidad grandi pa start cu turismo medico cu lo contirbui na e diversificacion di economia di Aruba.


text:
Recientemente Otmar Oduber tabata di bishita n’e proyecto di Cura Cabay cu ta uno cu a inicia aña pasa ora e tabata ocupa e posicion di Minister ainda y ta trata di un inversion di mas di 2 miyon florin.
E proyecto ta ensera un expansion di e pier di Cura Cabay cual aproximadamente 4 aña pasa a haya un expansion caba pa por a acomoda mas boto n’e pier.
Sinembargo, for di 2 aña pasa a tuma e decision cu lo mester bin un expansion grandi y ademas crea diferente facilidad p’e piscadornan di Cura Cabay.
E proyecto aki ta wordo financia cu fondonan di FDA y asina aña pasa a cuminsa cu no solamente e expansion mas grandi di e pier, pero tambe un expansion grandi pa loke ta trata henter e infrastructura n’e pier di Cura Cabay p’e piscadornan.
E parti aki ta ensera lugar pa nan por warda nan ekiponan cu nunca nan tabatin, facilidad di bañonan, facilidad di benta di pisca cu por tuma lugar eynan, a drecha henter e infrastructura rond di e pier p’e piscadornan, lugar pa por baha boto di piscadornan.
Net na banda, esta e beach di Zeewijk, esaki tambe a haya henter un renobacion y construccion di un kiosko cu infrasructura y mehoracion di beach pa di e forma aki esnan di Zeewijk/Cura Cabay y tur otro local como tambe turista por disfruta di e beach.
Otmar Oduber a wordo ricibi calurosamente dor di e piscadornan n’e proyecto y a combersa na un forma hopi agradabel riba e desaroyo di e trabounan.
Nan a bisa cu tin un tardanza di aproximadamente 3 luna riba e proyecto, pero cu nan ta hopi orguyoso y contento cu e oido y atencion cu nan a haya pa awe por wak un proyecto asina bunita den pleno desaroyo.


text:
Dialuna anochi Polis ta wordo manda cu urgencia riba Golfweg, unda un persona a bira malo riba caminda, canando.
Esaki a sosode casi 6’or di atardi. Tabata trata di un señora di edad kende tabata canando y a sak den otro. Na momento cu Polis a yega na e sitio, nan a nota e señora drumi den scoochi di su casa.
E homber a declara cu e señora tabata canando ora cu di repente J. A cay den otro. E no tabatin pulso ni por a sinti su curason. A pidi presencia di ambulance cu urgencia. E situacion a bira un poco agita na e sitio comokiera cu no tabatin ambulance disponibel pariba di brug pa cual e famia mes kier a transporte den auto particula pa IMSAN.
Pero Central di Polis a informa e patruya cu personal di Brandweer tabata yegando na e sitio pa duna jun man. Rapidamente e personal di Brandweer a cuminsa cu reanimacion y un rato despues ambulance a yega y a sigui trate. Asina cu nan a sinti pulso, a cuminsa transporte pa hospital pa tratamento medico.


text:
E futbolista argentino di Juventus, Gonzalo Higuain a konsiderá ku e brasileño Ronaldo Nazario de Lima ta e mihó delantero den istoria di futbol i a mustra su atmirashon pa e uruguayo Luis Suarez, e polako Robert Lewandowski i su kompatriota Sergui Aguero.
Ademas Higuain a sigurá ku el a disidí na firma pa Juventus pa gana Champions League, den un entrevista realisá pa e eks hungadó franses David Trezeguet i publiká pa e kadena italiano Mediaset Premium.
“Pa mi, Ronaldo ta e mihó delantero di semper. Skohe e mihó delantero den aktividat ta mas kompliká. Suarez ta hungando masha bon i a mehorá hopi kompará ku e tempu ku e tabata den Liverpool. Lewandowski tambe ta masha bon, meskos ku Aguero”, e argentino a deklará.
“Generalmente mi gusta un hungadó ora ku e ta ponemi dibertí mas ku unu ku ta marka gol”, el a agregá.
Higuain ku ta kompartí vestuario den Juventus ku su kmpatriota Paulo Dybala, a destaká ku esaki ta un delantero masha paresido na e tambe argentino Lionel Messi.
foro cyborg
Cyborg den kombate
Cris Cyborg ta enfrentá posibel dopahe segun UFC a informá
UFC a informá ku e peleadó Cris Cyborg ta enfrentá un posibel violashon di e polítika antidopahe despues ku el a test positif pa un sustansha prohibí den e test mas resiente ku a hasi na dje fuera di kompetensha dia 5 di desèmber.
“Loke mi por bisa ta ku na e momentu aki nan ta papiando ku mi dokter i mi ta trankil. Tur hende sa ku mi ta malu, mi ta rekuperá di un bahada di peso ku mi mester a hasi pa e pelea. Esei a sosodé despues di e bahada di peso. Nan ta papiando ku mi dokter pa resolvé na e mihó manera”, e peleadó a deklará na MMA Fighting.
Di su banda Dana White, president di UFC a bisa: “E ta un poko straño. Promé ku tur kos mi a ofresé tur e peleanan den 145 liber. Ku e promé pelea e tabatin 8 siman pa prepará. Den e di dos pelea e tabatin 11 siman pa prepará i e di tres simplemente el a rechasé. Mi a pensa ku tabata straño ku el a rechasá tur e peleanan ei. Awor no ta straño.


text:
ORANJESTAD (AAN) – Den fin di siman e team di Train Hard Fight Smart di Brazil Taekwondo Stichting a subi e cayanan di Aruba pa cuminsa bende nan calender di 2018.
Esaki ta un di e formanan cu Brazil Taekwondo Stichting ta recauda fondo pa e atletanan. Pa 2018 tin varios proyecto ariba mesa manera: un equipo completo di Generation 2 pa e campeonatonan, biahe, material di training y un bus.
Mirando cu Brazil Taekwondo Stichting ta biaha Masha hopi representando Aruba na grandi pa asina e nivel di nos atletanan sigi crece. Sin ayudo di nos pueblo tur esakinan no por ta posibel.
Den e dianan nos dilanti lo bay mira e team di Train Hard Fight Smart Aruba riba caya ta bende e bunita calender di 2018. Potretnan bunita aden saca pa Alberto Klaber na Korea, Surinam y na Aruba.


text:
Finansia bo tratamentu
Konvenio Bancolombia
1. Tasa:
– Klientenan preferensial dje banko: 1.35%. Pa duna e tasa aki, banko ta balidá si pashènt ta pertenesé na segmento.
– Klientenan personal plus, ku tin ingresonan riba $1.100.000:
a. Montantenan entre $1.000.000 i $10.000.000: 1.8% òf 1.9% dependiendo dje segmento ku tin e kliente na banko.
b. Montantenan superior di $10.000.000: 1.6%. Tasa spesial ku a wòrdu outorisá eksklusivamente pa e pashèntnan di inSer.
2. Plaso:
12 te na 60 luna, dependiendo dje kapasidat di krédito i verifikashon previo di sentralnan di informashon, i dokumentashon pa soportá ingresonan.
3. Pago & kanselashon di deuda:
– E plaka lo ta depositá riba kuenta di pashènt i e ta encargá di paga inSer, òf por ta depositá riba kuenta di inSer ku previa outorisashon dje kliente.
– E pashènt por pidi un balor mas haltu ku kosto di tratamentu ku lo bai realisá, por utilisá e plaka ei pa kumpra remedinan òf pa uzo personal.
– Kréditonan por ser pre-pagá na kualke momento òf por hasi pago periódiko na kapital, sin generá ningun rekargo.
4. Metodología:
– Den kada unu di e sedenan lo bai haña e formulario: Aktualisashon di Datonan di Bancolombia, kual mester diligensiá pa pashènt pa un pre-aprobashon.
– inSer ta manda e formulario aki pa Bancolombia scanning òf via Fax.
Bancolombia ta realisá estudio mes un dia òf pa mas tardá dia ku ta sigui. Si préstamo ta pre-aprobá, banko ta kontaktá pashènt pa kolektá e dokumentashon nesesario pa formalisá e préstamo, i ta informá inSer ku krédito ta pre-aprobá i despues di estudio ta informá si lo ta aprobá.
5. Asesornan Bancolombia:
Kada sede di inSer lo tin un kantor i un asesor asigná, nan ta:
BOGOTÁ:
Manager: Maria Mercedes Anzola Rojas
Asesor: Sandra Liliana Rangel
Telefòn di asesor: 612 2198 Ext. 141
Kantor: Centro Comercial Santa Bárbara
MEDELLÍN:
Manager: Diana Zapata Londoño
Asesor: Tulia Andrea Gil Giraldo
Telefòn di asesor: 444 6930 Ext. 143
Kantor: Avenida El Poblado
PEREIRA:
Manager: Fabián Andres Mejia Pulgarín
Asesor: Angela Maria Campos Giraldo
Telefòn di asesor: 316 5690 Ext. 141
Kantor: Circunvalar Pereira
Helmbank
HelmVita, ta un produkto di HelmBank, diseñá pa finansiar tratamentunan di salut. Ta un krédito ku por ta Direkto ku un plaso máksimo di 60 luna òf Respaldá pa Fenalco ku un plaso máksimo di 24 luna.
1. Ingresonan mínimo rekerí:
N/A
2. Dokumentonan rekerí:
– Formulario di Vinkulashon.
– Fotokopia di Sédula (karchi di identifikashon) ampliá na 150%.
– Karta Laboral òf Sertifiká di ingresonan firmá pa kontador.
3. Montante minimo:
For di $1.000.000, te na 100% di tratamentu (suheto na kapasidat di pago).
4. Tempo di estudio:
1 dia di trabou despues di recolektá e dokumentashon kompleta.
5. Metodología:
– Den kada un dje sedenan ta haña e forma di solisitut di finansiashon, kua mester diligensiá pa e pashènt pa un pre-aprobashon.
– inSer ta manda e formulario aki pa HelmBank via e-mail: helmvita@grupohelm.com, òf via fax.
– Si krédito ta pre-aprobá pa departamento di krédito, banko lo komunika ku pashènt pa agèndá sita den kantor dje banko.
– For di e momento aki, ta konta un dia di trabou pa duna respuesta riba krédito tanto pa pashènt komo pa inSer.
– HelmBank realisa e pago riba kuenta di inSer un dia despues di aprobashon.
6. Kosto di estudio:
$10.000 ku mester paga na promé kuota, i lo transferí pa Fenalco.
7. Kosto di respaldo:
3.4%+IVA di balor dje pago, ku a ser kobrá pa djis un biaha den promé kuota.
Servicrédito
1. Produkto:
Liña di stablesimentonan.
2. Tasa:
1.9%.
3. Plaso:
36 luna pa tratamentunan di baha i media komplehidat, i 48 luna pa esun di komplehidat haltu.
4. Aprobashonnan:
Pa montante bou di $3 MM: unikamente ta rekerí kopia di sédula i registro di outo – aprobashon den 6 ora.
Pa montante superior di $3MM: mester sertifiká ingresonan (karta laboral, sertifiká di entradanan i gastunan, aktivo, entre otro) – aprobashon den 2 dia di trabou.
5. Metodología:
– Den kada un dje sedenan ta haña e forma di solisitut di finansiashon, kua mester wòrdu diligensiá pa e pashènt pa un pre-aprobashon.
– inSer ta manda e formulario aki na Servicrédito.
– Si krédito a ser pre-aprobá pa departamento di krédito, banko ta komuniká ku pashènt.
6. Desembolso:
E plaka lo ta depositá riba kuenta di pashènt i e tin ku paga inSer.


text:
Di acuerdo cu fuentenan oficial, awe e Director nobo di InselAir, sr. Gilles Filiatreault lo biaha pa Aruba den un intento pa papia cu autoridadnan di aviacion na Aruba entre nan Minister Mike de Mezas, kende ta Ministrer di Trafico Aereo.
Esey ta sosodé pasobra te ainda Gobierno di Aruba ta manteniendo e prohibicion pa laga varios avion MD lanta buelo pa ser incorporá den e programa di buelo di InselAir.
Aunke e avionnan ta na Corsou, nan no mag lanta buelo, pasobra nan ta registrá na Aruba.
E hecho cu nan ta registrá na Aruba, pasobra t’asina so e avionnan por drenta Merca, pasobra Departamento di Aviacion Civil di Corsou ta den categoria II y esun di Aruba ta den categoria I.
Nan no kier risca di pèrdè e clasificacion aki si algo pasa y Gobierno Mericano a reclamá cu nan no ta inspeccioná e avionnan debidamente.
Di otro banda e inspeccionnan no ta tuma lugar na Aruba, pasobra ta na Corsou e base di mantencion ta y Aruba ta registrá nan, pasobra nan ta cobra bon placa pa registrá e avionnan aki.
No solamente di InselAir, pero di varios otro compania cu tin biaha no ta bula ni den Caribe, pero na Africa y Asia.
E negoshi di registrá avion ta bon negoshi, pero sí e tin como consecuencia cu si e avionnan sufri un percancia, inspectornan mester bay te caminda e avion ta pa inspeccioné.
Ta p’esey inspectornan di e departamento ta bula cu frecuencia, pero di otro banda pe departamento di Aviacion Civil e nificá entrada pa Gobierno.
E Director Canades, Gilles Filiatreault awe ta bay Aruba, pasobra ta poco straño cu pa un incidente relativamente menor depresion, ta ground e avionnan asina tanto tempo.
Awe e lo haya sa mas di e decision aki, cu manera nos di AWEMainta a bin ta bisa caba, e avionnan MD, cu ta grounded, no ta ni na Aruba, unda nan mester ta. InselAir a prefera di tin nan na Corsou, for di unda nan ta lanta buelo pa bula internacionalmente, bao di registro di Aruba, pero Departamento di Aviacion Civil di Aruba no ta haya oportunidad pa haci nan inspeccion
Banda di esaki, e mesun MD-nan aki, no ta bulando cu personal di cabina di Aruba, pero di Corsou.
Tur esaki a haci cu a recomenda InselAir pa de-registra e avionnan, si nan kier mantene e modus operandi aki, cu tur su consecuencianan. Esta cu Corsou ainda ta registra categoria 2, y como tal e avionnan no por drenta teritorio Mericano.
Awe den reunion cu Gilles Filiatreault e lo haya sa, kico ta kico pa despues tuma su decision, si e kier sigui cu e maneho aki, of di berdad ta reconoce cu Aruba tin tur razon di mundo.
Ta di spera cu Minister Mike de Meza no sucumbi y pone pia firme, pa garantiza cupo di trabao di Arubianonan cu ta bula y traha cu InselAir na Aruba.


text:
Un di e acusadonan cu a presenta diabierna dilanti mesa berde tabata e homber G.J. Kelkboom, kende tabata geboei na man y pia. E tabata mustra un persona nervioso. Tabata trata aki di O.M.B. V di 36 aña.
E acusacion contra dje ta cu el a trata di kita bida di un persona cu premeditacion, door di wanta e persona aki cu forsa y a tene un serbete muha cu ammoniaco na su boca y nanishi pa basta rato y djei a hinca dos dede den boca di e persona aki, kende tabata su compañera. E hecho aki a tuma luga dia 22 di juli ultimo. Resumiendo e ta wordo acusa di intento di asesinato, pero tambe intento di maltrato pisa.
E caso a wordo trata estilo Proforma pasobra Fiscal a pidi pa pospone su tratamento, aunke cu esaki no a cay na agrado di e acusado.
Fiscal tabata kier haya un rapport riba investigacion cu a wordo haci riba e likido cu tabatin riba e serbete y ki efecto e substancia aki tin riba un persona. Tambe el a pidi un rapport di Reclassering. Pa tur esaki e mester di tempo.
E acusado via di su Abogado a bisa cu e kier pa e caso sigui pasobra e kier sa con e ta para, si e tin cu keda sera of ta bay cas. Aunke su Abogado mes tabata di acuerdo pa e wordo posponi, pero no mucho largo, ya cu el a haya e rapport psychologico na ultimo ora y no a logra repase ni cu su cliente debidamente.
Prome cu Huez a tuma un decision riba peticion di e fiscal, e Acusado a splica cu “nunca tabata mi intencion pa mata mi señora y mi ta pidie pordon,”, pero na e momentonan ey e señora a bandona e sala caba.
Hues a dicidi cu dia 9 di februari awo pa 9’or di mainta lo sigui cu tratamento di e caso.


text:
Tur cos ta cuminsa cu un pensamento.
Y hopi biaha e pensamento ta asina grandi y bunita cu nos ta haja miedo di papia of confia otro hende cu n’e. Inseguridad ta cuminsa drenta den nos y nos ta stop cu e posibel projecto.
…Miedo a tuma poder di nos… Ki lastima!
Enberdad, hopi biaha nos ta entrega nos poder na hende of situacion pafor di nos. Nos ta lubida nos sonjonan di mucha. Nos ta lubida nos poder individual di hasi cosnan grandi.
Pero e realidad ta cu e poder pa cambia BO bida, ta di bo so. Tur loke ta rond, t’ey pa asisti y inspira bo cu tur su bon y tur su malo. E poder ta cuminsa ora bo pensa cla, kico ta loke ABO kier! Los di tur otro hende y cos rond di bo…
Hende semper tin un opinion, no necesariamente esaki mester ta berdad. Hende ta traha nan opinion basa riba con NAN ta mira e mundo. Pesey tin un dicho hopi sabi cu ta bisa ‘Actua den silencio, te ora bo projecto concretisa. Laga silencio ta bo aliado y accion ta bo resultado’.
Laga bay miedo, e ta un masha mal consehero!
Exito!
Un mensaje di Comprondiendo Bida


text:
E siman aki, e plan ‘Cu Mira pa Futuro’ a wordo presenta oficialmente na tur socio como tambe publico general cu a forma parti di e proceso pa formula un plan pragmatico pa cu un desaroyo balansa di e producto turistico di Aruba.
Durante lansamento di e plan, Ronella Tjin Asjoe-Croes, CEO di Aruba Tourism Authority a duna di conoce cu, “Nos destinacion a y ta mira hopi exito den turismo en general, pero e era di desaroyo actual ta rekeri hopi mas atencion riba desaroyo di nos isla. Aruba tin un producto turistico relativamente madura y tambe e biahero ta en busca di aspectonan cu mester ta mas presente riba nos isla.
90 accion concreto a wordo delinea den e plan “Cu Mira pa Futuro”, variando di accionnan pa stimula inovacion como tambe accionnan pa duna atencion debido na proteccion di nos cultura, naturalesa y medio ambiente. A.T.A. lo continua na traha cu esnan concerni enfocando riba desaroyo den bienestar di nos pais.”
Aruba ta un isla chikito cu ta depende di turismo pa cu su desaroyo economico.
Esaki ta pone presion rib’e recursonan natural y social di nos isla. Pa sigui ta exitoso den futuro, ta sumamente importante pa guia desaroyo di e destinacion.
Ta pa es motibo aki, Aruba Tourism Authority a embarca rib’e proyecto “Cu Mira pa Futuro”.
A.T.A. no ta responsabel pa ehecucion di cada accion delinea, pero a facilita e proceso di produccion di e plan y a trece hunto tur area di enfoke, dirigi naturalmente riba un desaroyo turistico sostenibel di nos isla. A.T.A. lo sigui facilita e proceso di ehecucion.
Durante un periodo di 10 luna, A.T.A. conhuntamente cu mas di 350 socio cu ta forma parti di departamentonan gubernamental, sector priva, NGO’s, studiantenan y e pueblo di Aruba en general a delinea accionnan segun categoria, importancia, tempo cu lo tuma pa implementa, y esnan cu mester lidera ehecucion di e. o. e accionnan.
E plan ta consisti di 5 obhectivo strategico y 22 punto di prioridad cu a resulta den 90+ punto di accion concreto. Pa cada punto di e prioridad a wordo identifica accionnan concreto cu lo wordo implementa den e proximo 4 pa 5 aña.
A opta pa un proceso participatorio, “bottom up”, p’asina tur elemento di e destinacion por wordo revisa di un manera transparente y interactivo. Hunto cu socionan a logra alinea e diferente accionnan cu ta rekeri atencion di varios departamento gubernamental y organisacionan priva, como tambe NGO’s, p’asina sigura cu tur elementonan cu ta toca desaroyo di e producto turistico en general ta rib’e mesun liña cua vision y pasonan cu mester wordo tuma den e proximo 4 pa 5 aña.
E plan strategico, pero pragmatico, cu ta conta cu e sosten di socionan, ta di sumo importancia pa asina por alinea y determina e siguiente pasonan pa haci di Aruba uno mas dushi pa biba, como tal uno dushi pa bishita.
Durante su discurso, Tjin Asjoe-Croes a pone enfasis cu mester tuma accionnan consistente y bon calcula pa asina conserva y proteha sigur 3 aspecto cardinal cu ta forma fundeshi di nos desaroyo turistico cu ta; nos playanan, nos hospitalidad y e seguridad cu nos destinacion ta brinda.
Ademas, e ta kere firme cu hopi lo ta di acuerdo cu Aruba su desaroyo turistico no mester ta basa solamente rib’e exitonan y accionnan di pasado, como cu esaki no por duna resultadonan similar p’e futuro.
Cu e obhetivonan y accionnan defini den e plan “Cu Mira pa Futuro”, ta aspira pa conhuntamente cu tur envolvi pone e puntonan cardinal den accion.
Aruba Tourism Authority ta invita y encurasha un y tur pa “download” e plan aki y pa ta informa di e contenido y pa sigur haci uso di dj’e pa decisionnan actual y di futuro.
E plan ta obtenibel riba www.cumirapafuturo.com of por sigui nos tambe riba Facebook @CuMiraPaFuturo.
E desaroyo di e plan “Cu Mira pa Futuro” ta forma parti di A.T.A. su “business plan” p’e periodo di 2014 – 2017 y ta forma parti di e strategia di maneho di A.T.A. pa tin un rol mas activo den maneho integral di nos producto turistico, den su capacidad como e “Destination Marketing and Management Organization” (DMMO) di Aruba.
Den e proximo simannan A.T.A. lo presenta cada un di e pilarnan strategico di e plan y lo enfatisa puntonan cardinal di e plan di accion. Esaki lo brinda publico mas informacion di e plan aki.
A.T.A. ta gradici un y tur cu a forma parti di e proyecto aki y cu asina contribui na desaroyo di e plan. Danki ta bay na e “Sounding Board” cu a wordo forma specialmente pa e proyecto aki y cu ta consisti di: Jane Semeleer, Robertico Croes, Glenn Thode, Myrna Jansen-Feliciano, Ruben Goedhoop, Alwyn Lin and Doug Lansky.
Tin cu extende palabra di gradicimento tambe na e ekipo di A.T.A. cu a traha directamente rib’e proyecto “Cu Mira pa Futuro”: Isha Tapias-Kock, Dyane Vis-Escalona, Patrick Melchiors, Sanju Luidens-Daryanani, kende conhuntamente cu Ronella Tjin Asjoe-Croes y Varelie Croes a dedica hopi atencion na produccion di e document aki. Ta gradici Varelie Croes kende A.T.A. a contrata pa guia produccion di e plan aki. Un talento local, cu trayectoria internacional, y cu mira riba inovacion, kende a contribui grandemente na realisacion di a plan aki.


text:
E momento a yega pa partidonan den oposicion, habri wowo y reconoce e realidad di un Gobierno di AVP, cu ta goberna pa bienestar di nos pueblo, pa futuro di e interes general di e pais. Mientras cu fraccion di MEP y otronan den oposicion ta insisti pa pinta un panorama negativo y maligno, desaroyonan den tur bario rond Aruba, ta mustra net lo contrario ya cu tur caminda pueblo por mira na kico Gobierno ta usa fondonan di pueblo.
Sin excepcion algun di un of otro bario, por papia di desaroyonan grandi y significante rond di henter e isla, caminda pueblo ta biba di cerca un desaroyo cu ningun otro Gobierno a yega di logra den su historia, Parlamentario Ing. Chris Dammers ta splica.
“Aki nos no ta papia solamente di proyectonan cu ta den ehecucion of cu ya a keda ehecuta caba y otronan cu ainda falta, pero Gobierno di AVP ta pensa semper riba tur den nos comunidad, dunando semper un man ora cu por, pa alivia e peso financiero pa cualkier famia.
Prosperidad Comparti ta otro vision di Gabinete Mike Eman II, dirigi pa duna un man na nos hendenan, cu diferente decision positivo tuma cu a drenta na vigor for di luna di januari di e aña aki 2017”, segun Parlamentario Dammers.
“Nos por menciona aumento di pensioen di nos hendenan grandi cu 2.3% cu a drenta na vigor na inicio di luna di januari 2017, cu lo brinda nos hendenan un espacio extra, mientras cu tambe a tuma e decision pa aumento di salario minimo cu 2% cu mester drenta na vigor tambe pa e luna aki.
Ya caba Gobierno a informa comunidad di e decision pa reduccion di tarifa di coriente residencial cu 15% cu a drenta na vigor for di prome di januari di e aña aki y na mes momento un reduccion di 5% pa loke ta tarifa di coriente pa e sector comercial pa mesun fecha menciona.
Na inicio di e aña nobo aki, Gobierno tambe a participa cu lo introduci un aumento den pago di bijstand cu sin duda tambe ta duna un tiki mas espacio na esunnan cu ta depende di e entrada aki”, e Parlamentario a continua bisando.
“Fuera di e decisionnan positivo aki, Gobierno a dicidi di aumenta e asina yama ‘normatieve uitkering’ cu tabata anteriormente 407 florin pa e suma di 450 florin, mientras cu e ‘familielid bijslag’ tambe a subi for di 175 florin te cu 200 florin.
Pa loke ta ayudo pa yuda cubri gastonan di aña escolar pa mamanan soltera cu ta bibando di onderstand, Gobierno a dicidi di subi e ‘schoolkindertoelage’ cu 50 florin caminda anteriormente e tabata stipula na 200 florin y awor e ta bira 250 florin y aki tin cu agrega cu pago di placa di scol pa un mucha, a aumenta for di 120 florin te cu 220 florin, cu ta un aumento di 100 florin.
Esaki ta e nificacion cu Gobierno ta duna na su vision di Prosperidad Comparti, caminda semper a ser menciona cu asina cu desaroyonan ta permiti cosnan positivo pa Gobierno, esaki lo wordo comparti cu pueblo di Aruba”, Parlamentario Dammers a mustra.
“E desaroyonan relaciona cu apertura di e refineria na San Nicolas, sin duda tambe ta permiti e tipo di decisionnan aki y tin cu agrega na e lista di decisionnan aki, cu a dicidi di cambia e porcentahe di rebaho pa loke ta financiamento di estudio, cu tabata 30% caminda e lo bira awor di 35% y na mes momento a dicidi cu studiantenan lo tin derecho di reduccion completo di pago di studielening for di impuesto cu lo ta te un maximo di 10 mil florin.
Gobierno di AVP tambe a dicidi di introduci un cambio den e tarifa pa piki sushi di cas cu ta di 25 florin, cual lo bira awor un tarifa social di 10 florin pa cas pa esunnan cu tin un entrada bou di 2500 florin pa luna.
Ta decisionnan cu ta sigui refleha e maneho cu Gobierno di AVP a bin ta ehecutando a base di su programa di gobernacion cu pueblo a sostene na 2013 caminda e prosperidad comparti, ta esencial den e maneho aki”, Parlamentario Chris Dammers a declara na final.


text: FATIMA.-- Shen aña despues ku nan a sigurá di a mira Virgen Maria, e rumannan kuidadó di karné Francisco i Jacinta a ser deklará santu pa papa Francisco den e santuario portugues di Fatima, den presensia di mei mion di fielnan emoshoná. “Nos ta deklará i definí komo santu e beatonan Francisco Marto i Jacinta Marto”, papa Francisco a bisa durante e misa di kanonisashon dilanti di e Basílika di Fatima, ku su tererno alrededor tabata kompletamente yen di peregrino, algun di nan ku lágrima na wowo i ku a bini di tur parti di mundu. Den e santuario, ku tabata bou di medidanan di seguridat fuerte, tabatin 500.000 hende, segun e Vatikano, bou di e kalkulashon inisial di 800.000 pa un mion di bishitante. E muchanan kuidadó di karné, humilde i sin muchu estudio a muri di grip spañó, ku nuebe i dies aña respektivamente, algun aña despues ku na 1917 nan a mira seis aparishon di mama di Hesus. Nan tur dos ta derá den e BasílikadiFatimaitabira e santunan di mas hoben di Iglesia katóliko ku no a muri den martirio.


text:
Nuñe – Diahuebs anochi pa mas o menso 10’or patruya di Santa Cruz a spot un Toyota Yaris color blanco y a bay pa controla e auto.
Eynan ta caminda cu e persona na stuur no a sigui ordo di polis y a cuminsa un persecucion.
Despues di un persecucion cortico, e Yaris ta drenta un dead end, caminda e chauffeur ta baha y core drenta un mondi su dilanti.
Den e auto e ocupante a keda sinta, cu ta su ruman muhe menor di edad.
Polis a detene y pone den patruya, mientras mas patruya tawata yegando pa busca.
E mondi caminda e hoben aki busca pa husticia ta sali te ariba e caminda di Jaburubari.
Polisnan a core varios rond, pero mirando cu ta un mondi basta grandi y cu e scuridad ta imposibel pa nan a haye.
Famia den Jeep Vitara sinta
Durante cu polisnan ta buscando e hoben aki, den un caya na banda nan ta topa cu un Jeep y den den dje ruman homber y mama di e sospechoso.
Mes ora polis a controlanan. A resulta cu e vehiculo no tawata dispone di niun clase di documento.
Polisnan ta pensa cu e ruman lo a comunica cu su mama y su otro ruman homber, pa e por bay di e sitio, luga esaki no a resulta.
Takelwagen a ser pidi y a piki ambos auto y hibanan warda di polis.
E hoben aki cu ta wordo busca pa husticia pa motibo cu, algun dia pasa e lo a menasa hende cu morto.
Menasa ta algo hopi serio y esun/nan cu ela menasa, a cana nan caminda y a haci denuncia.
Y awor husticia ta busca e hoben aki cu ta un conoci di nan.


text:
Den un temporada di retiro i fortalesa spiritual simannan largu un dje medio di komunikashon mas influensial Direct TV bou di liderasgo di Jachmin Pinedo a bin ta anunsia ku yen fanfara un novela nobo ku ela kumpra pa su televidente. E forma ku Direct a bin ta alaba e novela kasi hende lo kere ku benida di Hesus na Korsou ta na kaminda. Ta di lamenta i bergonsoso kon Direct no ta tin e kurashi komersial i kristian pa produsi un programashon diario tokante Kuaresma pa alimenta i alsa e spiritualidat di su publiko den tempunan di konfushon i trastorno sosial.
Den santu buki di Amado Romer e splikashon di e aktonan kondenabel di media ta hopi kla. “Skritura ta bisa: Diabel chiki nunka por konvense un pueblo di bai wak un novela Venezolano i laga nan kere ku esei lo duna nan bida eterno.”


text:
Un total di 156 periodista i trahadónan di medionan di komunikashon a muri aña pasá den 33 pais durante ehersisio di nan profeshon (dos tersera parti den paisnan den guera), e sifra mas haltu den e último dékada, segun informashon di e Kampaña Emblema di Prensa.
Un komunikado di e asosashon ei defensor di libertat di prensa a señalá ku e estadonan mas mortal pa e periodistanan tabata Irak, ku 16 morto; Siria ku 14; Afganistan ku 13; Mexico ku 12; Yemen ku 9 i Guatemala ku 7.
Seis otro periodista a muri durante ehersisio di nan profeshon na India i Pakistan, miéntras ku sinku a muri na Turkia i kuater na Brasil
A registrá tres víktima na Libia, Somalia, Rusia i Filipinas. Ademas dos morto na Finlandia, Kenia, El Salvador, Sur Sudan i Ukrania.
Tabatin un víktima mortal na Argelia, Baherin, Bangladesh, Burkina Faso, Repúblika Demokrátiko di Kongo, Guinea, Honduras, Jordania, Birmania, Peru, Serbia, Merka i Venezuela.
Den e konteo PEC a inkluí e 20 periodistanan brasileño ku a muri den un aksident di avion na Colombia miéntras ku nan tabata kompañá e ekipo di futbòl Chapecoense dia 29 di novèmber pasá.


text:
Gobierno recientemente a tuma e decision den Conseho di Minister pa a termino corto declara un 16 area di Aruba como reservanan natural via di un decreto Gubernamental.
Segun AWEMainta por a compronde, e organisacion Aruba Birdlife Organization a wordo poni na altura di e decision aki.
E decision aki a wordo tuma, ta ser bisa, entre otro teniendo na cuenta cu interes general di naturalesa, Gobierno mester percura pa proteccion di e areanan aki. Gobierno di Aruba mester percura pa proteccion di naturalesa, uzando fondonan publico, pero tambe pa proteha habitat di especienan den menasa di extinction pero tambe matanan cu ta den peliger di bay perdi pa semper. Gobierno mester percura pa bon condicion pa nan biba y sigui crece.
Pero tambe Gobierno mester percura pa e leynan necesario pa hende(nan) den nan forma di actua ta tene cuenta cu interes di naturalesa. Ta papia principalmente aki di e condicionnan cu mester pone pa percura pa un biodiversidad duradero. Pues percura cu tin condicionnan pa uza e terenonan aki, evita cu nan ta sufri daño y hiba un maneho di proteccion.
Gobierno a bini cu e decision aki basa riba mocion nr. 5 cu a wordo acepta den Parlamento riba 6 di februari, 2014, unda cu nan a pidi pa protege e areanan menciona den e mocion.
Ta papia aki di e siguiente areanan: Duinen di Westpunt; e parti di Saliña / Malmok; area di naturalesa banda di The Mill; area di naturalesa Bubaliplas; e parti naturalesa na Ser’i Teisji; e islotenan na Parkietenbos; otro islotenan na Barcadera; e area di naturalesa Mangel Halto y Isla di Oro; otro rifnan na Playa; Mangrovenan na Zeewijk; islotenan San Nicolas; saliña na Tierra del Sol; e strook di naturalesa Seroe Colorado; e mondi di Ser’i Teisji; Saliña Savaneta; Saliña Serca; Rooi Taki y Rooi Bringamosa; Rooi Manoonchi y Rooi Lamoenchi.
Esaki tabata un proposicion presenta dor di Prome Minister Mike Eman; Minister di Turismo, Transporte y Energia Mike de Meza y Minister di Desaroyo Teritorial, Medio AMbiente y Integracion Benny Sevinger.


text:
Dia mundial di derecho di consumido ta un oportunidad pa trece dilanti topico nan di interes pa e consumido. E fecha aki a keda inspira pa e presidente Mericano J.F. Kennedy, kende a duna un discurso riba 15 di maart 1962 na e congreso di su pais, den cual e presidente formalmente ta toca e asunto di derecho di consumido. E tabata e prome lider mundial pa tuma e paso aki.
Despues Nacionnan Uni riba 15 di maart 1983 a proclama pa prome biaha e dia aki como Dia Mundial di Derecho di Consumido. E fecha aki internacionalmente ta haya atencion specialmente di e organisacion “Consumer International”. Cada aña e organisacion internacional aki ta scoge un tema y e tema pa 2017 ta: “Construyendo un mundo digital cu e consumido por confia”.
Na Aruba e tema internacional aki tambe tin cierto significativo. Nos como consumido mes ta expresa un necesidad pa haci tur servicio cu nos ta uza mas moderno, mas lihe, mas accesibel, mas facil, mas miho, etc. E compania di servicio cu ta reacciona riba nos necesidad ta brinda loke nos ta pidi y nos ta mira mas y mas servicio ta ofrece un aplicacion riba celular, un website pa cumpra servicio y haci pago, etc.
Bo por bisa cu mientras tecnologia ta avansa y nos como consumido ta bira cada bes mas dependiente di e avancenan tecnologico, nos ta bira alavez mas vulnerabel na invasion riba nos privacidad y siguridad di informacion. Invasion di informacion priva por ta inofensivo manera un compania di mercadeo cu ta busca informacion basico pa haci promocion, pero e por ta peligroso tambe manera un ladron cu ta busca informacion confidencial manera pin-code pa haci robo.
Mientras cu internacionalmente y nacionalmente e topico aki tin significativo pa nos tur como consumido, Dienst Huur- en Consumentenzaken kier bolbe remarca e necesidad cu e consumido na Aruba tin pa un forma pa resolve keho di consumido sin necesidad di bay corte, manera un comision di consumido.
Dienst Huur- en Consumentenzaken ta atende keho individual di consumido cu conseho y den cierto caso cu intermediacion. A base di e experiencia di Dienst Huur- en Consumentenzaken cu atendemento di keho, nos kier reitera cu ainda tin varios negoshi cu ta ignora e derecho di e consumido.
Na e articulo aki bo no por adkiri derecho, pero pa mas informacion riba leynan cu ta trata derecho di consumido, haci un keho of registra un abuso contra consumido yama of pasa personalmente na Dienst Huur- & Consumentenzaken na Wayaca 33, tel: 5829914, bishita nos website: www.dhc.aw, “like” nos of conta un anecdota riba Facebook, sigui nos via twitter of e-mail nos na info@dhc.aw.


text:
Diamars mainta, e compania local di aviacion, Aruban Airlines, a sali cu un buelo inaugural pa nos isla ruman Corsou.
Cu un avion CRJ (Bombardier) cu diseño y colornan cu ta duna enfasis na e identidad di e compania, prensa local por a disfruta di un buelo di 18 minuut, for di Aruba pa Corsou.
E intencion ta pa cuminsa bula for di Aruba pa Boneiro for di dia 30 di november.
Tambe ta den plan pa sigui extende e rutanan pa otro ciudadnan na Merca, pero tambe den e parti di Zuid-America.
Aki tin un bista grafico di e “press trip” realisa ayera mainta.


text:
Durante e fin di siman ku ta tras di lomba ey (19-21 Mei, 2017), e ekipo fuerte di dam di Kòrsou representa pa MF. Clifton Agata, MF. Carló Lorevíl, Sylvio Blijden, Antonio Marquita, Eugene Ignacia, ta titula kampion indiskutibel di e torneo di dam ABC (Aruba, Bonaire i Curaçao). Kòrsou 14 Punto, Boneiru 7 Punto, Aruba 3 Punto. Den e sekshon di hobén (nan) bao di 16 aña ta termina na di tres luga.
1. Virginio Cecilia (Bon) 3
2. Angel Reinoso (Aru) 2
3. Gabriel Maduro ((Cur) 1
Hungado nan ku mas a destaka individualmente tabata:
1. Anthonio Marquita (Cur) 8 Punto
2. Richinelle Anthony (Bon) 7 Punto.
3. MF Clifton Agata (Cur) 6 Punto.
Referee (nan) di e torneo tabata e Referí Internashonal Sr. Hensley Rondei di Kòrsou i Sr. Boy Goeloe di Boneiru. Federashón di Dam Kòrsou kier a gradisí Federashón di Dam Boneiru pa un torneo Bon organisa! Otro aña Kòrsou lo ta sede di e torńeo di ABC den e di 2 siman di Mei 2018. Federashón di Dam Kòrsou ta kumplí su di 50 aniversario dia 29 Juni 2017. Enkonekshon ku esakí FDK ta organisando diferente aktividat kompletamente GRATIS pa henter e komunidat di Kòrsou, por partsispa i sera konosí ku e deporte di dam i TUR su BENEFISIO (nan) pa tantu e hobén i e adulto di mas aserka. Algun aktividat ku tabata tin kaba i lo bai tin ta lo siguiente: 1. 1e Siman di Dam na BNK, 2. Ban Topa Dam den Bo Bario, 3. "Drop In and Play" (den Sentro di Cuidat), 4. Kurso(nan) di dam Gratis un bes pa siman (FDOK), 5. Kurso Gratis pa nos Grandinan di Kasnan di Ansiano (esakí ta kuminsa Mei 26 - Habaai), 6. Kampionato di dam pa skol(nan)/(Schooldammen Sep- Nov), 7. 1e Kampionato Internashonal COC, 25juni - Jul 2, 2017 ku hungadonan Internashonal etc.., i mas. Otro Aña, Kòrsou pa via di FDK lo ta sede di e di 20th Kampionato PanAmerikano i e di 3e Youth PanAmerikano Festival di dam; tur dos ku mas ku 20 País di America di Juni 24 - Jul 4, 2018. Esakí sigur lo ta un bon exposure pa Kòrsou Kompleto i ta spera ku FDK por konta ku e sosten di Kòrsou pa por hasi tur e 3 Kampionatonan International aki un eksito total otro aña. Pa mas informashon por bishita nos Website: www.fedakor.com , email(nan): secretary@fedakor.com, y sekfdk@gmail.com, of whatsup nos na 599 9 (527) 8604.


text: Ayera tabata tin otro kaso mas di maltrato doméstiko. E sospechoso J.J. (25) nase na Kòrsou a ser akusá ku riba 27 di febrüari 2016 lo a maltratá su pareha. Segun e sospechoso su pareha a fia su outo, pero e dama a tarda i J. Lo a bèl e dama pa puntr’é ta na unda e la keda. E dama lo a bisé kue ta na kas. Pero e sospechoso mes tabata na kas. E sospechoso a rabia masha paso e dama tabata gaña. Ora ku dama a yega kas, e lo mester a start un diskushon. E sospechoso ta bisa ku e tabata rospondé hopi agresivo i esei a kousa ku nan diskushon a bai un poko mas leu. E ta bisa ku ta un biaha e la dal e dama. E dama a deklará na polis ku e hòmber lo a bent’é for di outo i tambe a dal su kabes kontra e porta di kas. Pero e sospechoso ta ninga esaki. Fiskal a mustra algun imágen ku e dama lo mester a saka huntu ku e polisnan. Segun rapòrt di polis e dama lo a sufri basta sla,debí ku esaki tabata tin vários plek blou. E bisiña nan lo a tende e bringamentu entre e pareha i a yama polis. E sospechoso a bisa ku e polisnan a keda pone preshon riba e dama pa esaki deklará den su kontra. Wes a bisa J. Ku e ta konosí pa hustisia pa otro delitunan pero no pa maltrato. Wes a puntra e sospechoso si e ta lamentá e kaso i e la bisa ku si i tambe ku e no ke tin nada mas di aber ku e dama aki. Fiskal a pidi un demanda di 6 luna di prizon kondishonal i 2 aña di prueba, tambe e lo tin di haya yudansa serka FMA pa e por kontrolá su nervionan. Wes a bai di akuerdo ku e petishon aki.


text:
Ultimo ora: aksidente ku 2 morto
Den oranan di marduga, tabata tin un aksidente a konsekuensia di un persegushon den kual 2 persona a pèrdè nan bida. Un patruya polisial a nota un SUV ku tabata tin 8 persona aden den area di Sint Joris. E personanan a aktuá di forma sospechoso i agentenan a duna ordu pa e shofer para e vehikulo. Esaki no a sosodé i a start un persegushon ku a terminá na momentu ku e SUV a bai dal den kurá di un misa. Dos persona latino a pèrdè nan bida na e sitio i e 6 otro personanan a keda transportá ku urgensia pa poli. Un di nan su situashon ta kritiko. Den e vehikulo agentenan polisial a enkontrá hopi arma di kandela, droga i tambe pañanan muhá.


text:
BERLIN.—E presidènt di e Federashon Aleman di Futbol (DFB), Reinhart Grindel, a konsiderá ku den futuro mester sigui disputá e Mundial ku 32 selekshon, kontra e proposishon di e presidènt di FIFA, Gianni Infantino pa te hasta 48 ekipo partisipá.
“Den ningun kaso mester forsa un desishon”, Grindel a manifestá den un entrevista den e página web di e Federashon den kual e ta konfia ku e Konseho di FIFA, ku ta reuní na kuminsamentu di otro siman, no adoptá ningun medida pa evitá un konflikto serio.
El a splika ku e proposishon di FIFA a yega na e diferente federashon algu promé ku Pasku i mester di tempu pa analisá i debatí riba nan.
Grindel a rekordá riba e promesa pa transparensha ku Infantino a hasi i a boga pa debatí e asuntu na un manera orientativo den e kongreso den luna di mei, komo ku e kuater proposishon riba mesa –dos ku 40 selekshon i dos otro ku 48—tin diferenshanan signifikativo.
For di e punto di bista di Alemania i di Europa, el a opiná ku e mihó opshon ta di mantené e aktual sistema di 32 selekshon i no kambia un modèl ku den pasado a resultá atraktivo tantu pa e fanátiko komo pa e spònsernan.
Aña pasá tambe e presidènt di e Konseho Direktivo di Bayern Munich i di e Asosashon Europeo di Klupnan, Karlheinz Rummenigge a rechasá e proposishon di Infantino.


text:
Conforme desaroyo di mercado turistico di Venezuela na unda mester a intensiva esfuersonan, den ultimo kwartaal di 2016, A.T.A. a e. o. inverti un total di AFL. 2 miyon adicional den mercadeo na Merca den ultimo cuartal di 2016, p’asina stimula e mercado di Mercamas hopi cu ta posibel.
E frutonan di e ahuste strategico aki ta wordo refleha no solamente den e cantidad di bishitante, si no tambe den grado di ocupacion y rendimento (ganashi) pa hotelnan, cual conforme resultadonan reporta pa AHATA pa luna di februari a mustra miho cu aña pasa durante e mesun lunanan.
Ta keda tene na cuenta cu aña pasa februari y de facto temporada halto 2016 tabata uno zwak pa diferente motibo, e. o. tempo no frieu na noordoost di Merca, y manifestacion epidemico di Zika.
Turismo ‘stay-over’: Februari 2017
Compara cu e prome dos lunanan di 2016, den 2017 turismo procedente for di e continente Norte Americano a crece cu 7.9%. Merca a subi cu 8.2%, mientras Canada a crece positivamente cu 5.4%. E continente Norte Americano a trece un total di 124,309 di bishitante cu ta representa un total di 71.7% di turismo durante e prome dos lunanan di aña.
Pa locual ta e continente Latino Americano esaki a conoce un reduccion di 51.9% debi na problemanan economico y politico na Venezuela cu compara cu 2016, na 2017 a baha cu 71.3%. Brazil tambe a conoce un reduccion di 27.1%.
E impacto di crisis di e mercado Venezolano riba nos turismo a wordo parcialmente absorbi danki na e crecemento di Colombia cu a subi cu 21.0%, sigui pa Argentina cu un crecemento di 40.4%.
E continente di Latino America a trece den e prome dos lunanan di 2017 un total di 31,339 di bishitante. Esaki ta nifica un market share di 18.1% di turismo durante e prome dos lunanan di aña.
Pa loke ta Europa por nota un aumento di 5.9%. Hulanda a subi cu 8.7%, mientras Reinonan Uni (UK) a reduci cu 10.7%. E continente Europeo a contribui cu un total di 12,809 bishitante cu ta representa 7.4% di turismo pa Aruba den e prome dos lunanan di 2017.
Turismo crucero
Den luna di februari di 2017, 81,574 pasaheronan crucero a bishita nos destinacion, cual ta un aumento di 12.1% menos compara cu e mesun luna na 2016. Esaki ta encera cu nos haf a yama bon bini na un total di 38 barconan crucero durante februari 2017 cual ta mescos cu e mesun luna na 2016. Proyeccion pa e aña aki ta sigui ta uno unda lo por ta kibrando record compara cu 2016.
Turismo en general: Excluyendo Venezuela, Turismo a crece cu 5.6% durante luna di februari 2017
Si exclui e mercado Venezolano, por nota cu den luna di februari 2016 a ricibi un total di 74,265 di bishitante, mientras cu na februari 2017 a ricibi 78,743, cu ta 6% di aumento di bishitante cu a yega nos isla. Si inclui e mercado Venezolano, den luna di februari 2016 a ricibi 96,185 bishitante, mientras cu na februari 2017 a ricibi 84,163 di bishitante, cu ta un reduccion di 12.5% den luna di februari 2017.
Esaki ta debi cu den luna di februari e mercado Venezolano a conoce un reduccion di 16,500 di bishitante Venezolano. Esaki ta 75.3% menos compara cu luna di februari 2016.
Motibo di esaki ta debi na crisis economico/politico na Venezuela.
Apesar di e reduccion notabel di Venezuela, por deduci cu e impacto di mercado di Venezuela ta wordo absorbi parcialmente pa mercadonan nobo latino manera Colombia, y Argentina cu ta respalda e normalisacion di e calidad y cantidad di bishitante di Latino America.
Tambe mester duna atencion na e contibucion enorme di Merca na nos turismo cu crecemento exponencial di estado di Massachusets (+12.6%), Pennsylvania (+1.6%), Florida (+35.0%) y California (+7.4%). Tambe mester tuma nota di crecemento stabil di estadonan manera Georgia (+23.7%), New York (+6.1%), y Ohio (+10.8%).
E crecementonan aki ta bay man den man cu e intensificacion den e mercadonan menciona y tambe danki na adicion di buelonan diario di for di Hollywood International Airport di Fort Lauderdale. Mester remarca cu den e prome dos lunanan di 2017, JetBlue Airlines a trece un cantidad di 17,850 pasahero pa Aruba, cu ta un crecemento di +50.0% compara cu februari 2016 (11,902 pasahero). Otro aerolineanan mericano cu a destaca cu crecemento den di dos luna di februari ta United Airlines (+2.8%) y Delta Airlines (+18.0 %).
Acomodacion
Aruba ta ofrece su bishitantenan un variedad di acomodacion pa aloha. Pa e luna di februari 42.2% a keda na un ‘high rise’ hotel, cu ta un aumento di 3.3% di hospedante.
Pa locual ta hotelnan ‘low rise’ esaki a representa un 8.6% di marketshare, cu ta un aumento di 5.5% di hospedante compara cu februari 2016. Tipo di acomodacion timeshare a ricibi 26.1% di nos bishitantenan, cu ta un aumento di 2.3%.
Mientras tanto 23.1% di e total di bishitantenan a hospeda den un acomodacion alternativo (‘other accommodations’), cu ta un reduccion di 41.9% compara cu februari 2016.
Esaki ta consistente cu e ausencia di e fenomeno ‘raspacupos’ y tambe e normalisacion di e mercado Venezolano.
Economia / CBA:
Di acuerdo cu Banco Central e asina yama ‘Tourism Receipts’, pa cu e di dos 9 lunanan di 2016, a contribui cu USD$1,229.17 miyon (1.2 biyon) pa cu nos economia cual ta un reduccion minimo di 0.4% compara cu cu e mes un temporada den 2015.
Hotelnan / AHATA
Segun Aruba Hotel and Tourism Association pa e luna di februari, e ‘Average Daily Rate’ (ADR) a aumenta cu 2.1% compara cu 2016. Esaki den cifra ta US$ 308.11 na 2016 compara cu US$ $315.71 pa 2017. E ganashi pa camber, e asina yama REVPAR a aumenta cu un saludabel 7.8% di US$ 277.53 na 2016 pa US$ 257.38 na 2017.
E anochinan ocupa pa camber a aumenta cu 2.5%. Tambe por a nota crecemento den ‘Average Room Occupancy’ cu na februari 2016 tabata 81.3%, a aumenta pa 86.3% den februari 2017 cual ta un aumento di 5.0%.


text:
CAPITULO DIESUN
El A Keda Vigila y A Warda cu Confianza
1, 2. Ki tarea desagradabel Elias mester a cumpli cu ne, y ki diferencia tabatin entre e cu Acab?
ELIAS tabatin hopi gana di ta su so pa e por a resa na su Tata celestial. Pero e multitud di hende rond di dje a caba di mira e profeta berdadero aki laga candela baha for di cielo, y hopi di nan sin duda kier a haya fabor den su bista. Pero prome cu Elias por a subi te na top di Sero Carmelo pa haci oracion na Jehova den priva, e tabatin cu cumpli cu e tarea desagradabel di papia cu Rey Acab.
2 E dos hombernan ey tabata completamente distinto for di otro. Acab, bisti cu su pañanan luhoso di rey, tabata un apostata golos cu facilmente ta laga otronan influenci’e. Na otro banda, Elias tabatin su paña oficial di profeta bisti, un mantel simpel y grof, cosi probablemente di cuero di bestia of di lana di camel of cabrito. E tabata un homber di fe y integridad, y e tabatin hopi curashi. E dia ey, cu tabata yegando na su fin, a saca na cla ki tipo di hende cada un di nan tabata.
3, 4. (a) Dicon e dia ey a resulta un mal dia pa Acab y e otro adoradornan di Baal? (b) Cua ta algun pregunta cu nos lo analisa?
3 E dia a resulta di ta un mal dia pa Acab y e otro adoradornan di Baal. E religion pagano cu Acab y su casa, Reina Jezabel, tabata fomenta den e reino di dies tribu di Israel a ricibi un golpi pisa. Baal a keda desenmascara! E tabata un dios falso. E no por a ni cende un simpel candela, a pesar di e suplicanan desespera di su 450 profetanan y di nan baile- y ritonan sangriento. Baal no por a proteha e hombernan ey di nan ehecucion mereci tampoco. Pero e dios sin bida ey a faya den un cos mas, y e fracaso aki tabata a punto di bira mas bisto ainda. Pa mas cu tres aña, e profetanan di Baal a roga nan dios pa pone fin na e secura cu tabata asota e pais, pero Baal no por a haci esey. Pronto Jehova si lo a demostra su poder supremo door di pone fin na e secura.—1 Rey. 16:30–17:1; 18:1-40.
4 Pero ki dia Jehova lo a interveni? Kico Elias lo a haci mientrastanto? Y kico nos por siña for di e homber di fe aki? Wel, laga nos ban analisa e relato.—Lesa 1 Reynan 18:41-46.
Un Homber di Oracion
5. (a) Kico Elias a bisa Acab haci? (b) Acab a siña algo for di e sucesonan di e dia ey?
5 Elias a bay cerca Acab y a bis’e: “Bay, come y bebe, pasobra tin zonido di un awasero pisa.” E Rey malbado aki a siña algo for di e sucesonan di e dia ey? Nos no ta lesa den e relato ningun palabra di arepentimento, ni ningun caminda cu e ta pidi e profeta yud’e busca e pordon di Jehova. No, simplemente Acab a lanta bay “come y bebe.” (1 Rey. 18:41, 42) Pero kico di Elias?
6, 7. Kico Elias a pidi den oracion, y dicon?
6 “Ma Elias a subi bay na cabes di Sero Carmelo; y el a sak abou te na suela y a pone su cara meymey di su rudianan.” Mientras cu Acab a bay yena su bariga, Elias a probecha di e oportunidad pa haci oracion na su Tata celestial. Tuma nota di e profeta su postura humilde: na rudia, cu su cabes baha casi pa yega su rudianan. Kico Elias a pidi den oracion? Bijbel ta bisa nos na Santiago 5:18 cu Elias a pidi pa e secura yega na su fin. Probablemente ta un oracion asina el a haci riba cabes di Sero Carmelo.
7 Mas prome, Jehova a dun’e e garantia: “Lo mi manda awasero riba e superficie di tera.” (1 Rey. 18:1) Pues, Elias a pidi den oracion pa laga Jehova su boluntad sosode, y un mil aña despues, Hesus a siña su discipelnan pa pidi mescos den oracion.—Mat. 6:9, 10.
8. Kico e ehempel di Elias ta siña nos tocante oracion?
8 E ehempel di Elias ta siña nos hopi cos tocante oracion. Loke tabata mas importante p’e ta pa Dios su boluntad cumpli. Pesey, ora nos ta haci oracion, ta bon pa nos corda cu “kico cu nos pidi [Dios] cu ta di acuerdo cu su boluntad, e ta tende nos.” (1 Juan 5:14) Claro cu pa nos por haci oracion cu Dios ta acepta, nos mester sa prome kico ta su boluntad. Esey ta duna nos un bon motibo pa traha tempo tur dia pa studia Bijbel. Ademas, Elias sin duda a pidi pa e secura yega na su fin pasobra el a mira cuanto e hendenan di su pais tabata sufri. Kisas el a expresa tambe su gratitud pa e milager cu el a mira Jehova haci e dia ey. Den nos caso, nos tambe kier pa nos oracionnan expresa nos gratitud sincero na Jehova y nos preocupacion pa e bienestar di otro hende.—Lesa 2 Corintionan 1:11; Filipensenan 4:6.
Elias Tabatin Pleno Confianza den Jehova y A Keda Vigila
9. Kico Elias a manda su sirbidor haci, y cua dos les nos lo bay analisa?
9 Elias tabata sigur cu Jehova lo a pone fin na e secura, pero e no tabata sa ki dia Jehova lo a hacie. Pues, kico e profeta a haci mientrastanto? Segun e relato: “El a bisa su sirbidor: ‘Subi bay awor, wak den direccion di lama.’ Asina el a subi bay y a wak, y a bisa: ‘No tin nada.’ Y shete biaha Elias a bisa: ‘Bay bek.’” (1 Rey. 18:43) E ehempel di Elias ta siña nos por lo menos dos les: Di prome, nos mester tin pleno confianza den Jehova y, di dos, nos mester keda vigila.
Elias tabata ansioso pa mira cualkier cos cu a indica cu Jehova tabata a punto di actua
10, 11. (a) Con Elias a demostra su confianza den e promesanan di Jehova? (b) Dicon nos tambe por tin e confianza ey?
10 Laga nos considera e prome les. Elias tabatin pleno confianza den e promesanan di Jehova. Pues, e tabata ansioso pa mira cualkier cos cu a indica cu Jehova tabata a punto di actua. El a manda su sirbidor subi bay un luga un poco mas halto pa wak si e tabata mira un señal na horizonte cu awasero lo a bay cay. Sin mucho entusiasmo, e sirbidor tabata bisa cada biaha cu e bin bek: “No tin nada.” Aparentemente, e no tabata mira nada na horizonte y no tabatin ni un nubia den cielo. Pero bo ta corda kico Elias a caba di bisa Rey Acab? El a bisa: “Tin zonido di un awasero pisa.” Con e profeta por a bisa esey siendo cu no tabatin ni un nubia den cielo?
11 Elias tabata sa loke Jehova a priminti. Anto como Jehova su profeta y representante, e tabatin pleno confianza cu su Dios lo a cumpli cu Su palabra. Elias tabata asina sigur di esey cu tabata comosifuera e por a tende e awasero cay caba. Esaki ta laga nos corda loke Bijbel ta bisa di Moises: “El a sigui firme comosifuera el a mira Esun cu ta invisibel.” Dios ta asina real pa bo? E ta duna nos hopi motibo pa nos por tin e clase di fe ey den dje y den su promesanan.—Heb. 11:1, 27.
12. Con Elias a keda vigila, y con el a reacciona riba e noticia cu tabatin un nubia chikito?
12 Ban wak e di dos les awor: Elias a keda vigila. El a keda manda su sirbidor pa subi bay wak, y no un ni dos biaha, sino shete biaha! Nos por imagina cu su sirbidor a cansa di bay bin cada bes, pero Elias a keda spera ansiosamente riba un señal y no a entrega. Por fin, despues di e di shete biaha, e sirbidor a inform’e: “Mira, un nubia mes chikito cu man di hende ta sali for di lama.” Bo por imagina bo con e sirbidor a mustra cu su man e tamaño di un nubia chikito cu tabata subi na horizonte di Lama Grandi? Kisas e sirbidor no tabata hopi impresiona cu e pida nubia ey, pero pa Elias si esey tabata importante. Cu urgencia el a bisa su sirbidor: “Bay bisa Acab: ‘Prepara bo garoshi y baha bay, pa e awasero pisa no stroba bo.’”—1 Rey. 18:44.
13, 14. (a) Con nos por keda vigila mescos cu Elias? (b) Cua ta algun motibo cu nos tin pa actua cu urgencia?
13 Un biaha mas, Elias a duna nos un gran ehempel. Nos tambe ta bibando den e tempo cu Dios pronto lo dal paso pa cumpli cu su proposito. Elias tabata warda riba fin di e secura; e sirbidornan di Dios awe ta warda riba fin di e sistema mundial corupto aki. (1 Juan 2:17) Mescos cu Elias, nos mester keda vigila te ora e momento pa Jehova actua yega. Relaciona cu esey, Hesus, e Yiu di Dios, a spierta su siguidornan: “Keda vigila, pasobra boso no sa ki dia boso Señor ta bin.” (Mat. 24:42) Acaso Hesus tabata kiermen cu su siguidornan lo no tin ningun idea ki tempo e fin lo bin? No, pasobra el a papia ampliamente tocante con mundo lo ta den e dianan prome cu e fin. Awe, nos tur por mira cumplimento di e señal detaya di e “conclusion di e era aki.”—Lesa Mateo 24:3-7.
Un nubia chikito a convence Elias cu Jehova tabata a punto di actua. E señal di e ultimo dianan ta motiva abo pa actua cu urgencia?
14 Cada faceta di e señal ey ta duna nos prueba cla y convencente cu e fin ta cerca. E pruebanan ey ta suficiente pa motiva nos pa sirbi Jehova cu un sentido di urgencia? No lubida cu un nubia chikito cu a subi na horizonte tabata suficiente pa convence Elias cu Jehova tabata a punto di actua. Acaso e fiel profeta ey a keda decepciona?
Jehova Ta Trece Alivio y Bendicion
15, 16. Kico a tuma luga rapidamente, y kico Elias kisas a puntra su mes tocante Acab?
15 E relato ta sigui bisa: “A sosode cu den un rato di ora cielo a bira preto di nubia y biento, y tabatin un awasero pisa. Y Acab a subi su garoshi y a bay Jezreel.” (1 Rey. 18:45) Tur cos a cuminsa sosode rapidamente. Mientras cu e sirbidor di Elias a bay duna Acab e mensahe di e profeta, cielo a yena cu nubia y a bira scur. Un biento fuerte a cuminsa supla. Por fin, despues di tres aña y mey, awasero a cay riba suela di Israel. E tera seco a guli delaster un gota. Un palo di awa a cay, y Riu Kison a yena y sin duda a laba e sanger di e profetanan di Baal bay cu ne. E Israelitanan rebelde tambe a haya e oportunidad di deshaci di e mancha teribel cu adoracion di Baal a trece riba e pais.
16 Esey sigur ta loke Elias a spera cu lo a sosode! Kisas el a puntra su mes con Acab lo a reacciona riba e sucesonan dramatico cu tabata tumando luga. Acab lo a arepenti y bira lomba pa e adoracion impuro di Baal? E sucesonan di e dia ey a dun’e suficiente motibo pa haci e cambionan ey. Claro cu nos no sa kico Acab a pensa na e momentonan ey, pasobra e relato ta djis bisa nos cu e Rey “a subi su garoshi y a bay Jezreel.” El a siña algo? El a dicidi di cambia su bida? Loke a pasa mas despues ta laga nos compronde cu no. Pero ainda e dia ey no a caba pa Acab, ni pa Elias.
17, 18. (a) Kico a pasa cu Elias riba e caminda pa Jezreel? (b) Dicon e careda cu Elias a core di Sero Carmelo pa Jezreel tabata remarcabel? (Wak tambe e nota.)
17 E profeta di Jehova a cuminsa cana bay den e mesun direccion cu Acab. E caminda su dilanti tabata largo, y e mester a cana den awasero y scuridad. Pero e ora ey un cos extraordinario a sosode.
18 “E man di SEÑOR tabata riba Elias, y el a faha su heup y a core yega Jezreel prome cu Acab.” (1 Rey. 18:46) Ta bisto cu ‘e man di Jehova’ tabata riba Elias na un manera sobrenatural. Jezreel tabata keda un 30 kilometer leu, y Elias no tabata dje jong ey mas. * Djis imagina con e profeta a coy su paña largo, fah’e na su heup—ya asina su pianan por a move libremente—y cuminsa core riba e caminda muha. El a core asina duro cu el a alcansa e garoshi di e Rey te pas’e voorbij!
19. (a) E energia y vigor cu Elias a haya di Dios ta laga nos corda riba cua profecia? (b) Kico Elias tabata sa sigur segun cu e tabata core bay Jezreel?
19 Esta un bendicion pa Elias! Lo mester tabata un experencia emocionante p’e pa sinti su mes asina fuerte, yen di energia y vigor, kisas hasta mas cu tempo e tabata jong. Loke a pasa cu ne ta laga nos corda riba e profecianan cu ta duna sirbidornan di Dios e garantia cu nan lo disfruta di vigor y salud perfecto den e binidero Paradijs riba Tera. (Lesa Isaias 35:6; Luc. 23:43) Un cos Elias tabata sa sigur segun cu e tabata core riba e caminda muha ey: E tabatin e aprobacion di su Tata, e unico Dios berdadero, Jehova!
20. Kico nos mester haci pa ricibi e bendicionnan di Jehova?
20 Jehova tin masha hopi gana di bendiciona nos. Y ta bale la pena pa nos haci tur loke nos por pa ricibi e bendicionnan ey. Mescos cu Elias, nos mester keda vigila y evalua e pruebanan convencente cu ta indica cu Jehova ta a punto di actua den e tempo peligroso y urgente aki. Y mescos cu Elias, nos tin tur motibo pa pone nos pleno confianza den e promesanan di Jehova, e “Dios di bèrdat.”—Sal. 31:5, BPK.
^ par. 18 Aparentemente, Elias tabata un homber di edad caba na e tempo ey. Dicon nos ta bisa asina? Poco despues di e incidente aki, Jehova a asigna Eliseo pa fungi como sirbidor di Elias. Pues, Eliseo a bira conoci como esun cu “antes tabata basha awa riba e mannan di Elias.” (2 Rey. 3:11) Eliseo evidentemente a yuda Elias den asuntonan practico.


text:
Nebo, tabatin ocho aña, ora el a tende e notisia ku Rei Korésh di Babilonia a pèrmití e pueblo Hudiu bai bèk nan mes pais, Israel. Tabata un dia emoshonante. Porfin nan lo ta liber di e opreshon na Babilonia. Porfin nan por a bai bèk e pais primintí. Abbi, Nebo su tata, i e sobra lidernan Hudiu a traha duru pa nan por a realisá e biahe difísil aki. Despues di hopi tempu di plania, un grupo di 50.000 hende, nan animalnan i tur nan pertenensianan a kuminsá kana pa nan bai nan pais bèk. Na grupo grandi nan a sali na pia for di Babilonia, i a sigui nan biahe krusando banda di un riu, den serunan i den sabana. Tabata un biahe ku hopi aventura, kalor, difikultatnan pa haña kuminda, i awa. Pero tur esaki tabata nada, ora ku nan a realisá ku ladronnan tabata purba hòrta nan bestianan den anochi. Durante di e biahe di tres luna aki, Nebo a traha duru huntu ku su tata i lidernan pa e yuda kuida su famia. Nebo i su famia ku tur e hendenan lo por logra yega Israel un dia? Ladronnan lo hòrta nan buriku, kamel i kabainan den anochi? Lesa e buki aki pa bo sa mas tokante di e pueblo di Dios i e tera primintí.
Nebo su Biahe: Di Babilonia pa Israel; Un Kaminda Largu. (E Tera Priminti) (Volume 1)
Publisher: CreateSpace Independent Publishing Platform


text: E kompania di Versace ta alerta nan empleado nan den sekreto ora un persona kolo skur drenta den nan tienda, di lokual ku un eks empleado di e kompania a splika. E mesun empleado aki a bisa ku su eks kolega nan tabata diss su stail di bisti. E persona aki a tra den e tienda di Bay Area i a disidí demanda e tienda na unda e tabata tra na dje. E kode ku nan ta usa pa ora un hende kolo skur drenta den e tienda ta ‘D410.’ En prinsipio, e kode ei ta representá paña pretu di hende hòmber. Despues ku e empleado aki a bin haña sa e informashon aki, e shef tabata ninga pa lag’é break i a trat’é malu djis paso nunka e la yega di biba un bida ‘luhoso.’E empleado aki ta demandando pa mal pago i mal trato. Versace no ta eens ku esaki i tambe a bai korte pa bringa kontra di tur e akusashon nan aki.


text:
Dios di amor, danki pa Bo presencia awe den nos bida. Nos sa cu Bo ta compaña nos y cu Bo no ta bandona nos. Yuda nos tuma e miho decisionnan di nos bida, basa riba amor y respet. No laga ningun pensamento cu no ta di Bo podera di nos pensamento cu por distrae nos di alcanza e meta cu ta duna Bo Gloria. Abo ta nos tesoro scondi y nos ta haci lo necesario pa haye. ( Mat. 13, 44-46 ) Cu otro palabra nos ta busca un Kapel na unda Hesus ta exponi den Santisimo Sacramento. Tambe nos ta busca su amor den e Sacramento di Eucaristia. Nos ta busk’E tambe den e Sagrado Biblia. Señor mi ta desea cu mi alma ta sendi di amor pa Bo. Mi mester acudi na e rayonan di Bo misericordia pa mi por wordo transforma den un persona cu ta briya di amor y gana e tesoro cu Dios tin scondi pa mi. Amen.
Orashon di dia 2 augustus 2017
Posted in Orashon di Dia


text:
Anochi di subasta durante exposicion di William Micheals na Biblioteca Nacional
Diahuebs 11 di mei na Biblioteca Nacional lo tuma lugar un subasta silencioso durante e exposicion ‘Fibras, texturas y Colores’ di e maestro William Michaels Guerrero. Un parti di e entrada di e cuadronan cu wordo bendi lo bai pa Koningin Wilhelmina Fonds Aruba.
E maestro Colombiano, Guerrero tin un trayectorio di mas cu 35 aña den mundo di arte plastico. Guerrero ta un artista ambientalista masha comprometi cu e proteccion di naturalesa y medio ambiente.
Su obranan ta masha yamativo artisticamente. Nan ta wordo elabora cu papel procesa, plastic, metal y material recicla. Ademas cada obra tin contenido y un mensahe cu ne. E artista su obranan ta un combinacion entre tecnica di arte y un tarea di conscientisacion pa e hendenan no benta afo desperdicio solido riba lama of riu cu nan ta fuentenan pa produci awa potabel cu ta hopi scars den nos planeta.
E exposicion “Fibras, Texturas y Colores” lo keda habri te diabierna 12 di mei. Tur scol y publico en general por bishita e expo aki na Biblioteca Nacional. E exposicion aki ta habri den orario di biblioteca; pero despues di 2’or di atardi e artista Michaels Guerrero t’ey pa atende cu e muchanan y scolnan cu ta desea di bishita su exposicio y asina e lo splica con el a traha cada obra. Tur hende ta keda invita pa pasa disfruta di e exposicion y alabes si nan desea di hiba un obra di arte cas, un parti di e entrada lo bai pa un bon causa, cual ta e lucha contra cancer.


text:
PRINS Y PANCHO 2018 ta conoce un comicion nobo bou guia di e conocido Lyonel Dirksz.
Oranjestad— Comision di Carnaval, SMAC a encarga e hoben conoci den nos comunidad Lyonel Dirksz cu e competencia di creatividad cu ta trece gozo pa nos amantenan di Carnaval, esta Prins y Pancho. Lyonel ta conta cu un ekipo dinamico pa asina engrandece e actividad di Prins y Pancho.
Lyonel ta un hoben cu a sa di trece hopi ambiente den diferente actividadnan rond nos isla y e biaha aki e competencia di Prins y Pancho 2018 ta promete di ta grandi cual lo tuma luga diabierna 12 di januari na Aruba Entertainment Center pa 7’or di anochi y lo termina cu e banda di momento Tsunami 4K pa 12 am.
Lyonel Dirksz y su team dinamico ta invita tur participante pa pasa oficina di SMAC na Weststraat entre 3 ‘or y 6’or di atardi y inscribi pa e competencia aki.
E aña aki e premionan pa Prins y Pancho Infantil ta Afls.500,- Cash. SMAC manera tur aña ta percura pa nan haya nan tela pa e trahe oficial pa full e temporada y e famoso bicicleta tambe ta parti di e premionan pa nos muchanan.
Prins Y Pancho Hubenil ta haya Afls. 750,- Cash, tela pa nan trahe oficial pa e temporada, bicicleta entre otro premionan.
Afls.1000,- Cash lo ta e premio pa Prins & Pancho 64, Tablets, y nos Prins y Panchonan grandi tambe lo ricibi nan tela pa nan trahe pa Carnaval 64.
E aña aki lo tin un premio insentivo di Afls. 250,- Cash pa e trainernan cu tambe ta aporta grandemente tur aña na e festival di Prins y Pancho.
E anochi aki lo costa nada mas Afls. 5,- general. SMAC Y Lyonel Dirksz ta invita pueblo di Aruba pa bin apoya nos talentonan y hari un poco, Carnaval 64 e aña aki ta cortico y lo pasa den un rato. P’esey SMAC ta invita pueblo di Aruba pa gos’e cada rato.


text:
Kralendijk - Djabièrnè den oranan di atardi e diputado enkargá ku Asuntunan Sosial i Bienestar i Kuido sr. Edsel Cecilia a hasi entrega di dos yabi di bùs na dos hóben di Fundashon Kuido Profeshonal pa Mucha
den presensia di presidente di e fundashon, sra. Jennifer Silberie-Henriquez i sra. Ruthmila st. Jago, konsehero di maneho di bienestar na Direktorado di Komunidat i Kuido.
E fondo di “Plan van Aanpak Kinderrechten Bonaire” (BZK) a finansiá en total tres bùs, dos chikitu i un mas grandi, i nan ta destiná pa uso pa akohida di mucha despues di skol. Den práktika a resultá ku hopi mucha i hóben no por partisipá na aktividatnan despues di ora di skol, pa motibu ku nan no tin transporte òf transporte ta muchu karu pa por yega na e aktividatnan.
Tabata un di e hóbennan ku den presensia di diputado Cecilia i e presidente di e fundashon sra. Silberie a kòrta e sinta pa asina por a habri e portanan pa e hóbennan por a drenta den e bùsnan. Finalmente na nòmber di gobièrnu di Boneiru diputado Cecilia a felisitá e fundashon i e hóbennan ku e bùsnan nobo.


text:
Aruba Soccer Academy (ASA) ta celebrando su di prome aniversario cu un clinica riba dia 12 di maart, asina reflehando nan meta principal, esta educacion y mehoracion di calidad di futbol na Aruba. ASA a manda un invitacion pa teamnan di futbol pa manda tres hoben futbolista kende ainda no ta train cu ASA, pa e clinica aki. Un total di 60 hoben lo participa.
E academia ta ofrece trainingnan na un nivel halto cu hopi atencion pa detaye, principalmente tecnica di wega den tur su facetanan.
Aruba Bank como un di e sponsornan orguyoso di Aruba Soccer Academy a celebra nan di prome aniversario hunto cu e hungadonan hoben, y dirigentenan, cu un sorpresa. Ta un placer y honor pa ta un sponsor di e team dinamico di ASA y brinda sosten na hobennan talentoso di Aruba cu tin e soño y determinacion grandi, esta di hunga futbol na un nivel halto localmente, como tambe riba veldnan den exterior.
Aruba Bank a brinda e hobennan cu ta train cu ASA un dushi treat den forma di un bolo pa celebra e di prome aniversario di nan organisacion, y ta encurasha tur mucha cu ta train cu ASA y lo cuminsa train cu ASA hopi exito, perseverancia y bon energia pa sigui contribui na e Deporte Rey.


text:
WILLEMSTAD – E dia di ayera a cuminsa cu actividadnan cayente ora noticia a plama cu efectivonan policial y di VKC a tene entrada hudicial na cas di e lider politico di MFK, Gerrit Schotte, kende poco despues riba un tono yorona a exclamá cu ta pe tipo di cosnan aki Corsou mester bira independiente.
Pero no ta cas di Schotte só tabata den mira di agentenan di husticia sino cas di Charles Cooper tambe y di e comerciante Gilbert Ricardo.
Autoridadnan a bishita cas di Charles Cooper, Gerrit Schotte y Gilbert Ricardo buscando documento cu lo por ta balioso pa investigacion den un caso di soborno. Na final di mainta no a detené ningun hende.
Remarcabel tabata presente di dos politico cu tabata y un te ainda ta Polis, kendenan tabata manifestá nan mes den forma negativo riba e forma konk e entrada hudicial ta tumando lugar.
Un di nan ta ruman di e Presidente di Parlamento Thodé y e otro tabata Cheyenne Gonzalez, kende tabata reclamá cu uso di agentenan di VKC ta indicacion cu hefenan policial no tin confianza den miembronan di Cuerpo Policial.
No tin confianza mas den nos Cuerpo Policial pasobra nos tin hopi bon Polis y mi tin 30 aña den Cuerpo Policial, pero nunca a mira VKC ta actua.
El a reclamá cu nan ta bezig ta schuif miembronan di Cuerpo un banda lagando Polisnan mes afó di e accionnan aki. (Ta Landsrecherche a tene entradanan hudicial).
E informe oficial di Ministerio Publico ta papia di entrada hudicial di Landsrecherche Curaçao a iniciá ayera mainta cu algun entrada hudicial na Còrsou.
Ta trata di entrada hudicial bou di liderazgo di un Huez-Comisario, miéntras cu na cada adrès tin un Fiscal di Ministerio Público (OM).
Entre otro ta tene un entrada hudicial na cas di un miembro di Parlamento. Landsrecherche Curaçao ta hañando yudanza ayera mainta di otro instancianan investigativo.
Landsrecherche ta un instancia di investigacion cu un tarea special. Nan ta dirigí nan mes entre otro riba comportacion di integridad cu ta tacha gobernacion público.
Landsrecherche ta actua solamente riba instruccion di Procurador-General (PG).
E investigacion ta n’e momentunan aki andando. Ministerio Público (OM) ta bay duna mas informacion den transcurso di mainta.
Procurador-General a duna instruccion na Landsrecherche Corsou na luna di febrüari 2017 pa iniciá e investigacion penal relacioná cu un denuncia di miembro di Parlamento Yael Plet relacioná cu posibel caso di soborno.
Banda di e denuncia a risibí tambe vários otro resultado di investigacion. A scucha por ehèmpel vários testigo den e caso aki.
E investigacion a bin resultá e.o. den e sospecho cu a soborná un otro miembro di Parlamento. Mientrastanto dos persona a keda identificá como sospechoso.
Mirando e punto di e investigacion te cu aworakí tabata necesario pa tene e entradanan hudicial ayera. Lo por bay tin mas entrada hudicial y/òf detencion den transcurso di e investigacion.
Landsrecherche ta un instancia di investigacion cu un tarea special.
Nan ta dirigí nan mes e.o. riba comportacion di integridad cu ta tacha gobernacion público.
Landsrecherche ta actua solamente riba instruccion di Procurador-General (PG).
E investigashon ta bay tuma mas tempo.


text:
by LocoGamer | Apr 2, 2017 | Game RelatedSi tin algo cu e gaming community y comic community tin in common, ta e Cosplay Events. Cosplay ta algo cu poco poco ta birando mas y mas popular rond di mundo. Bo tin evento nan grandi mane Comic Cons na Merca y Europa incluendo Hulanda. Bo tin e evento nan grandi na...
by LocoGamer | Mar 28, 2017 | Game RelatedInfamous Zone su gaming event tabata un success! E evento tabata yena cu gamers di Aruba cu a bin pa participa den e copetencianan of djis pa have fun y meet otro gamers. Mane mi a menciona den un articulo prome, tabata tin copetencia nan cu differente wega nan mane...
by LocoGamer | Mar 26, 2017 | Game Related Dutch Comic Con 2017 tabata un evento grandioso. Tabata tin yen di cos nan pa mira, cos nan pa haci y cos nan pa cumpra. Cosplay nan tabata fenomenal anto e special guests nan tabata hopi interesante pa scucha. Esaki ta bai ta nos recap di nos experencianan durante...
by LocoGamer | Mar 24, 2017 | Game RelatedPa esnan cu ta na Hulanda, Dutch Comic Con ta cuminsa mayan. Dutch Comic Con ta un de e Comic Cons nan mas grandi di Hulanda. Kinan tambe bo ta haya artista international, game developers, cosplay y hopi mas. E aña aki e ta bai ta mas grandi y nan ta verwacht di haya...


text:
ORANJESTAD (AAN); Sr. Ernst Mohamed, presidente di Camara di Comercio ta gradici e Verkiezingscommissie cu a haci un trabao tremendo diamars na momento di votacion.
Comercio a cuminsa tuma interes pa ken nan ta scoge pa yuda comercio e proximo aña. E biaha aki tabata tin 9 candidato, nan a campaña y esaki a bay limpi. Nan tabata focus ariba nan vision di kico nan kier logra pa comercio.
Tambe Sr. Mohammed a bisa cu ta masha hopi hende a bin vota. E resultado ta lo siguiente:
Pa Grootbedrijf a gana Señora Wanda Broeksma y Sr. Satish Daryanani ta e dos personanan cu lo representa Grootbedrijf den Hunta di Directiva.
Pa Kleinbedrijf a gana Señora Alexlindsy Croes, cu ta un persona cu Kvk ta hopi content cu su entrada den e hunta, ya cu e tin hopi entrepreneur spirit, hunto cu Satish y tambe Señora Wanda cu tin hopi experiencia den negoshi.
Awo lo bay traha ariba e plan strategico, y con lo bay haci pa comercio bay mas miho cu 2017. Tin hopi planes pa comercio den 2018, pero esaki lo worde divulga na Januari. Ya caba a caba cu Business Plaza 2020 pero lo bin cu’n evento cu lo pone e vision di Camara di Comercio ariba mapa.
E aña aki, ya caba Camara di Comercio a diversifica. Kawish Misier di 29 aña ta huispresident y awo a amplia e hunta cu dos hende jong. Tambe u Satish cu tin hopi experiencia den haci negoshi, cu ta un persona ya mas Madura y tambe Señora Broeksma cu ta e in betweeners. Awo un persona femenino di Camara di Comercio a bay, pero dos a bin back. E cantidad di personanan femenino cu ta miembro a subi y asina por wak cu e representacion di nos comercio full, den e hunta di directiva lo ta visibel. Asina Sr. Ernst Mohammed, miembro di e Hunta di Directiva di Camara di Comercio a fnalisa bisando.


text:
Remitido
Part 1
Señor Redactor, permiti mi un espacio den DIARIO pa mi trece padilanti lo siguiente. Mane e Grandinan di Edad na San Nicolas sa bisa ; “Well my Father”!
Pa mi sorpresa ATROBE, dia 27 di Nov. 2017 den edition di Diario pagina 36, a sali publica un relato referente na 12 musiconan Arubano cual-nan biografia a keda documenta pa pueblo por conoce mas detayenan di e trayectoria musical di e personahenan aki y pa nan legado por keda conserva pa e generation cu lo sigui etc.
Un iniciativa bao auspicio di e Departamento di Cultura cual mester worde aplaudi fuertemente y duna elogio tambe di buena fe na dicho oficina y e Ministerio di Cultura y demas instancia- personahe(nan) envolvi pasobra di e modo aki ta percura cu e memoria y trayectoria extenso di e musiconan aki NO cai nunca den e abismo di olvido y ta eleva nan spirito di entusiasmo pa nan sinti honra di e muestra di aprecio pa cu reconocimento pa nan debut riba tereno di entretenimento musical, Bendicion na tur!
Den un frase firme; e documentacion di biografia di musiconan ta Merecidamente y e hecho cu Departamento di Cultura ta keda pending pa ricibi mas information di OTRO musiconan pa worde documenta tambe, ta Excellente!
Loke si a decepcionami lamentablemente y apesar cu kizas tin e plan pending pa cu esaki tog, ta e hecho cu ATROBE a laga afor, lubida, keda sin menciona, haci mane cos cu no tin mas espacio pa agrega, pretende di no sa nada al respecto, haci cos di mala fe di NI purba na recorda riba memoria sikiera (corda awor na duna reconocimento oficial) di e banda musical Arubano di integrantenan color scur esta: “San Fernando Brothers”!
Djis pa informa tur hende; “San Fernando Brothers” no solamente ta e prome banda musical local cu a entretene (durante transcurso di 35 aña gratuitamente porcierto) e turistanan di crusero na Waf cu ambiente musical, sino tambe ta e prome banda musical local cu a debuta pa e Apertura di e Prome Hotel na Aruba!
“San Fernando Brothers” ta e prome banda pa toca pa e prome Eleccion di Reina Carnavalesco di Aruba! Prome banda di integrantenan color scur pa toca pa e prome Tumba contest di Aruba! Prome banda cu a subi caya cu truck durante Parada Carnavalesco di Aruba! Prome banda pa toca na Aeropuerto pa yegada di Mama di y su Majestad La Reina! Un banda cu a toca pa diferente Eventonan Social, Malls, Casino’s, Fiesta Rotaria, Actividad pa Recauda Fondo, Marinierse Kazerne, Cas di Parientenan di algun Gobernantenan mes cualnan nunca a honra “San Fernando Brothers” porcierto!
Dia cu Esso Golf Club a ser rehabri back, ta “San Fernando Brothers a toca Mi a wak ex Gobernantenan a traha un “Wall of Fame”, un Welcome Plaza, Honra varios musiconan algun luna nan atras durante un edicion di Carubbian Fest., diseña Scultura den mall, Develo Monumental, extende Plakkaat di Reconocimento, nombra Caya na Nomber di Musico, entrega certificado di Honor al Merito pero a EXCLUI “San Fernando Brothers” for di tur e faranduleo aki!
Pret ainda ta e hecho cu durante maneho di e ex Gobernantenan di e GREEN people tabatatin un meneer consehero man drechi y tambe un dama parlamentaria cualnan porcierto a lanta mesun tempo cu “San Fernando Brothers” anto cualnan sa bon bon di tur e legado musical di e banda aki pero a prefera/pretende di haci cos di mala fe di no papia nada positivo na fabor di e banda di “San Fernando Brothers”!
Awor pa colmo di remate aparentemente e Gobernantenan actual (cualnan porcierto a ser sostene pa famia di “San Fernando Brothers” durante 36 aria porcierto) ta Documenta Biografia di Musiconan sinembargo ta laga “San Fernando” AFO? Pero pakico? Paso San Fernando ta di San Nicolas? Paso nan ta color scur? Paso tin “algun” hende(nan) color scur mes cualnan ta traha den gobierno cu no kier wak nan propio hende color scur bay dilanti? Of ta reina e tendencia cu no tin interes algun pa sa di e Historia di pasado di nos priopio Hendenan !? Of ta asina cu e dicho universal cuenti : “burico ta traha duro pa cabay come” ta e motibo?
Paso si haci un analisis previo, dia cu e ex Gobernantenan a drecha entrada di Waf y a dicidi pa traha un Plaza Nobo y cu lo nombra esaki , nan NI por a corda riba nomber di “San Fernando” ya cu ta “San Fernando” ta esnan cu a traha duro mane burico pa entretene e turistanan crusero di e tempo aya cu ambiente musical.
Nan a percura pa e bishitantenan turistico cu ta drenta nos Isla via Waf keda cu un impresion tremendo pa cu entretenimento musical ! Dus sikiera lo mi a imagina cu nan a nombra e plaza nobo dilanti entrada di Waf na nomber di “San Fernando” pero a opta pa yame “Paardenbaai Plaza” na lugar.
Pues aki ta caminda cu “burico a traha duro pa cabay come”! Pues atrobe, foei Gobernantenan, foei Oficina di Cultura y Turismo! Foei na esnan cu ta pretende y ignora y cu ta traha bao gobernantenan y cualnan tambe porcierto a lanta for di infancia cu “San Fernando” pero door di capricho di conducta di mala fe, ta prefera di no saca cara! Ojo, unabes naci aki riba, cria, lanta, educa y no importa for di cual barrio bo a bin anto bay residencia despues, no ta importa bo color di cuero y respetando opinion di tur y sin ofende hende, bo ta y lo bo keda un Arubiano!!
Awor lo mi kier a desvia un tiki asina racialmente; Pero shon nan laga di ta nek, si ta asina cu nos por a ricibi cordialmente hendenan procedente for di OTRO parti rond mundo cualnan a pasa den un desaster di naturalesa anto nos a strecha y habri man di ayudo pa brinda nan un hogar, mihor porvenir, duna nan un pida pan bati/funchi anto conchi di sopi yuwana to cu nan a wak nos muhernan rubiano y nan a bira loco enamora anto kier keda aki pa semper awor anto nos ta draai bisa cu esaki ta un Arubiano, pakico e ora ey tambe no lo kier yama un hende color scur cu legitimamente a nace aki riba pa Arubiano?
Bayendo back riba e origen di mi articulo, mi a dirigi e articulo directamente na Departamento di Cultura pero indirectamente na e Ministerio di Cultura pasobra na hopi ocasion nos gusta punta den direccion di Gobernantenan pero tin biaha ta asina cu netamente esnan cu ta fungi bao nan, ta esnan cu sa suministra informacion pa traspasa esaki na un stap mas ariba anto no pa crea un perception pa critica trabao di hende, pero tin biaha ta falta di conocimento of sa tin algun datos y informacion den “pipe line” tranca of ta asina cu info. erroneo a ser duna etc.
No obstante tur esaki, nos mester duna oido y reconocimento na hendenan cu a haci bon debut. Dus mi ta keda cu e enthousiasmo di positivismo cu e persona-, instancianan envolvi, lo busca mas drechi di information di “San Fernando Brothers” pa docurrienta nan Biografia musical y cu nan lo tuma nota di e articulo aki, un cordial saludos, di parti Nieto y Subrino di “San Fernando Brothers”,
Junior Rivas.
(Adres conoci
Pa Redaccion).


text:
A topa auto horta na Boton
Dialuna pa 10:00pm a topa cu un auto horta den mondi na Boton, na Santa Cruz. Polis a topa cu e auto marca Chevrolet...
Reglanan pa kampeer
Relaciona cu Semana Santa caminda cu nos concuidadanonan tin e custumber di bai kampa, Alto Comisario di Polis, Sr. mr. A.E. Richardson ta haci...
KPA: Detencion di parada di flambeu a triplifica
Pa 8:10pm minister di Cultura Sra. Xiomara Ruiz-Maduro huntu cu SMAC y Cuerpo Policial Aruba a saca parada di flambeu 2018. A conta cu...
Polis y con preocupa nos mester ta cu e asunto di Venezuela?
Polis tambe ta vigiula henter e desaroyo di e pais pazuid cu ta Venezuela. Desaroyonan politico ta motibo pa Aruba tambe ta den alerta....
Hoben cu arma di candela a exigi alcohol na bar durante Fakkel
Un caso serio a keda registra durante Fakkel Optocht. Polis a tende di esaki tambe. Tin entendi di un señora cu a wordo atendi...
Polis tabata tin mannan yen na fakkel cu 24 detencion
Diadomingo despues cu tur cos a pasa di fakkel y tur hende a drumi y lanta trankil na momento cu ya caba e parada...
Ya for di marduga e boto Venezolano a yega Boca Catalina
Manera ta conoci, ya caba tin un situacion cu a presenta caminda aparentemente for di marduga tin un boto cu a drenta, den un...
Polis a interveni entre tata y yiu muhe menor di edad
Un tata poco preocupa buscando su yiu menor a bin descubri cu e yiu ta na un cas na Santa Cruz. E tata dimes...
Mainta Polis a descubri otro boto ilegal
Na Boca Catalina Polisnan a wordo yama pasobra tin un boto sospechoso mara na un boca. Na yegada di Strand Politie nan a topa...
Hoben a keda sin mira last lap
Listramento preventivo a duna su frutonan durante Parada di Fakkel. Den Beatrixstraat Polis atento a para listra dos hoben cu tabata cana sospechoso. A...


text:
Biblioteca a haya bishita di Minister sra. Michelle Hooyboer-Winklaar
Diabierna merdia Minister Hooyboer-Winklaar a bin cera conoci cu biblioteca na Playa y su personal. Minister sra. Michelle Hooyboer-Winklaar ta minister di Enseñansa, Maneho di famia y Educacion di adulto bou di cua biblioteca ta resorta,. E bishita tabata e prome bishita di trabou oficial desde cu e Gabinete Eman II a keda instala.
Directora di Biblioteca Nacional Aruba a ricibi minister y su delegacion cu man habri. A anticipa e bishita aki di hopi dia y directie tabata contento di por a duna minister un recorido den edificio principal na Oranjestad. A pasa den tur departamento y a saluda e empleadonan. Directora di biblioteca a duna un splicacion di e diferente trabou cu ta wordo haci. Despues di e recorido sra. Britten y sra. Semeleer, hefe suplente, a sinta na mesa cu minister y su team. Diferente punto importante pa biblioteca y pa maneho di minister a wordo trata. Na diferente ocasion minister a expresa e importancia di lesamento y di brinda publico e aceso optimal na biblioteca como parti di su vision. Segun directie di BNA e bishita a bay bon y e tabata un placer pa por a combersa cu minister riba diferente asunto, tambe directie ta contento cu e interes y sosten cu minister ta demostra pa e trabou di biblioteca y e desaroyonan riba e tereno aki. Minister Hooyboor-Winklaar ta bay sucursal San Nicolas y Dept. Arubiana tambe den un proximo bishita.